รื้อสัญญาซื้อรถขูดรีดเบี้ยปรับ
สคบ. เร่งยกเครื่องสัญญาเช่าซื้อรถยนต์ไม่เป็นธรรม รองรับนโยบายลดภาษีรถยนต์คันแรกของรัฐบาล
7 ต.ค. 2554

สคบ. เร่งยกเครื่องสัญญาเช่าซื้อรถยนต์ไม่เป็นธรรม รองรับนโยบายลดภาษีรถยนต์คันแรกของรัฐบาล 
นายไพโรจน์ คนึงทรัพย์ ผู้อำนวยการกองคุ้มครองผู้บริโภคด้านสัญญา สำนักงานคณะกรรมการคุ้มครองผู้บริโภค (สคบ.) เปิดเผยว่า สคบ.จะดำเนินการปรับปรุงสัญญาของธุรกิจเช่าซื้อรถยนต์มือสองเป็นฉบับแรก เนื่องจากติดอันดับการร้องเรียนมากที่สุด 
อีกทั้งนโยบายของรัฐบาลลดภาษีรถยนต์คันแรกจะมีปริมาณการซื้อรถยนต์มากขึ้น ต้องเร่งรีบให้มีการปรับปรุงสัญญาเช่าซื้อรถยนต์ให้เป็นธรรม ซึ่งคาดว่าจะเร่งดำเนินการให้เสร็จภายใน 2 เดือนนี้ 
“สัญญาเช่าซื้อรถยนต์หลังจากที่ออกมาใช้ตั้งแต่วันที่ 1 ก.ย. 2543 หรือใช้มากว่า 10 ปีแล้ว โดยจะปรับปรุงข้อสัญญาใหม่ให้เป็นธรรมมากขึ้น และไม่ให้ผู้ประกอบการเอาเปรียบ โดยเฉพาะเรื่องอัตราดอกเบี้ยและค่าธรรมเนียมเบี้ยปรับ ซึ่งคาดว่าจะนำเสนอคณะอนุกรรมการว่าด้วยสัญญาประกาศบังคับใช้ได้ประมาณต้นปี 2555” นายไพโรจน์ กล่าว
สำหรับสาระสำคัญในการแก้ไขข้อสัญญาเช่าซื้อรถยนต์ที่เป็นปัญหาที่ไม่เป็นธรรมกับผู้บริโภค เช่น ผู้บริโภคเมื่อชำระค่างวดแล้ว ปกติค่าทวงถามเบี้ยปรับในงวดที่ไม่ชำระ นำเงินค่างวดชำระไปหักค่าปรับโดยไม่ได้แจ้งให้ทราบก่อน ทำให้ค่างวดที่ชำระไปชำระไม่เต็มจำนวน ก็ถือว่าผิดนัดชำระ 1 งวด บางครั้งผู้บริโภคไม่ทราบว่าเงินงวดที่ส่งไปนั้นไปหักค่าปรับ หากชำระไม่ครบติดต่อกัน 3 งวด ทำให้ผู้ประกอบการใช้สิทธิบอกเลิกสัญญาและสามารถที่จะยึดรถได้ 
ทั้งนี้ ได้แก้ไขในกรณีที่ผู้ประกอบการคิดค่าปรับหรือค่าทวงถามหนี้จะต้องมีหนังสือแจ้งล่วงหน้าให้ผู้บริโภคทราบก่อนที่จะหักเงินค่างวดเป็นค่าปรับหรือค่าติดตามทวงหนี้ 
นอกจากนี้ ในร่างสัญญาใหม่จะให้มีคำเตือนผู้ค้ำประกันด้วย เพราะที่ผ่านมาพบว่ามีผู้ค้ำประกันไม่ทราบ และต้องมารับภาระจ่ายหนี้แทนผู้เช่าซื้อ 
นอกจากนี้ สคบ.กำหนดว่าผู้บริโภคที่จะปิดบัญชีเช่าซื้อก่อนกำหนด ผู้เช่าซื้อจะต้องให้ส่วนลด 50% ของดอกเบี้ยที่ยังไม่ครบกำหนด เนื่องจากปัจจุบันผู้ประกอบการเช่าซื้อส่วนใหญ่ไม่ให้ส่วนลด จะคิดดอกเบี้ยเต็มจำนวนตามระยะเวลาสัญญาเช่าซื้อ ซึ่งประเด็นนี้ สคบ.เห็นว่าไม่เป็นธรรมกับผู้บริโภค 
ขณะเดียวกันการยกเลิกสัญญาและเอารถออกขาย ผู้เช่าซื้อจะต้องรับผิดในการประมูลหรือขายทอดตลาดที่เหมาะสมเท่านั้น และผู้ประกอบการเห็นว่าควรให้สิทธิผู้ประกอบการสามารถเอารถออกไปขายบุคคลภายนอกได้ เพราะการประมูลขายได้เงินน้อยกว่าการเสนอขายให้กับบุคคลโดยตรง ซึ่งจะทำให้ผู้เช่าซื้อรับผิดชอบในส่วนต่างน้อยลง
ทั้งนี้ ในรอบ 11 เดือนของปีงบประมาณ 2554 (ต.ค. 2553ส.ค. 2554) มีผู้บริโภคร้องเรียน 7,752 ราย ซึ่งเพิ่มขึ้น 1,172 ราย หรือเพิ่มขึ้น 17.81% ทั้งการร้องเรียนอันดับ 1 เป็นเรื่องรถยนต์ อันดับ 2 สินค้าและบริการ และอันดับ 3 อาคารชุด